-ร่าง-

บันทึกหลักการและเหตุผล   
ข้อบัญญัติองค์การบริหารส่วนตำบลหนองจอก   
เรื่อง การควบคุมการเลี้ยงหรือปล่อยสุนัข และแมว   
พ.ศ. ๒๕๖๒

\*\*\*\*\*\*\*\*\*\*\*\*\*\*\*\*\*

หลักการ ให้มีข้อบัญญัติว่าด้วยการควบคุมการเลี้ยงหรือปล่อยสุนัข และแมว

เหตุผล

การควบคุมการเลี้ยงหรือปล่อยสุนัข และแมว ให้เหมาะสมกับสภาพการของพื้นที่ในชุมชน จะสามารถ ป้องกันไม่ให้เกิดปัญหาเหตุเดือดร้อนรำคาญจากสุนัข และแมว เพื่อประโยชน์ในการรักษา สภาวะความเป็นอยู่ที่ เหมาะสมกับการดำรงชีพของประชาชน และสามารถป้องกันอันตรายจากโรคพิษสุนัขบ้า หรือโรคระบาดที่เกิดจาก สุนัข และแมว สมควรกำหนดเขตควบคุมการเลี้ยงหรือปล่อยสุนัข และแมว จึงตราข้อบัญญัตินี้

-ร่าง-

ข้อบัญญัติองค์การบริหารส่วนตำบลหนองจอก   
เรื่อง การควบคุมการเลี้ยงหรือปล่อยสุนัข และแมว   
พ.ศ. ๒๕๖๒   
-----------------

โดยที่เป็นการสมควรให้มีข้อบัญญัติว่าด้วยการควบคุมการเลี้ยงหรือปล่อยสุนัข และแมว  
อาศัยอำนาจตามความในมาตรา ๗๑ วรรคหนึ่ง แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม โดยพระราชบัญญัติสภาตำบลและองค์การบริหารส่วนตำบล(ฉบับที่ ๕) พ.ศ.๒๕๔๖ ประกอบมาตรา ๒๙ แห่งพระราชบัญญัติการสาธารณสุข พ.ศ.๒๕๓๕ และที่แก้ไขเพิ่มเติม องค์การบริหารส่วนตำบลหนองจอก โดยความเห็นชอบของสภาองค์การบริหารส่วนตำบลหนองจอก และนายอำเภอท่ายาง จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า “ข้อบัญญัติองค์การบริหารส่วนตำบลหนองจอก เรื่อง การควบคุมการ เลี้ยงหรือปล่อยสุนัข และแมว พ.ศ. ๒๕๖๒”

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลหนองจอก ตั้งแต่เมื่อประกาศไว้โดยเปิดเผย ณ สำนักงานองค์การบริหารส่วนตำบลหนองจอกแล้วเจ็ดวัน

ข้อ ๓ ในกรณีที่มีข้อบัญญัติอื่นที่ขัดแย้งกับข้อบัญญัติฉบับนี้ ให้ใช้ข้อบัญญัติฉบับนี้แทน

ข้อ ๔ ในข้อบัญญัตินี้

“การเลี้ยงสุนัข และแมว” หมายความว่า กรรมวิธีหรือวิธีการที่จะดูแลสุนัข และแมว ให้เจริญเติบโตและมีชีวิตอยู่ได้ในสถานที่เลี้ยงสัตว์   
 “การปล่อยสุนัข และแมว” หมายความว่า การเลี้ยงสุนัข และแมวในลักษณะที่มีการปล่อยให้อยู่นอกสถานที่เลี้ยง รวมทั้งการสละการครอบครองสุนัข และแมว

“สถานที่เลี้ยงสัตว์” หมายความว่า คอกสัตว์ กรงสัตว์ ที่ขังสัตว์ หรือสถานที่ในลักษณะอื่นที่ใช้ใน การควบคุมสัตว์ที่เลี้ยง ทั้งนี้ให้หมายความรวมถึงแนวอาณาเขตที่ดินซึ่งใช้ประกอบการเลี้ยงสัตว์ที่มีพื้นที่ติดกันเป็นพื้นที่เดียว

“เจ้าของสุนัข และแมว” หมายความว่า เจ้าของกรรมสิทธิ์ ผู้ครอบครองสุนัข และแมว ทั้งนี้ให้ หมายความรวมถึงผู้เลี้ยง ผู้ให้ที่อยู่อาศัยและผู้ควบคุมสุนัข และแมวด้วย   
 “ราชการส่วนท้องถิ่น” หมายความว่า องค์การบริหารส่วนตำบลหนองจอก   
 “เจ้าพนักงานท้องถิ่น” หมายความว่า นายกองค์การบริหารส่วนตำบลหนองจอก   
 ข้อ ๕ ให้นายกองค์การบริหารส่วนตำบลหนองจอก เป็นผู้รักษาการให้เป็นไปตามข้อบัญญัตินี้   
 ข้อ ๖ เพื่อประโยชน์ในการรักษาสภาวะความเป็นอยู่ที่เหมาะสมกับการดำรงชีพของประชาชนในท้องถิ่นหรือเพื่อป้องกันอันตรายจากเชื้อโรคที่เกิดจากสุนัขและแมว ให้พื้นที่ในเขตอำนาจขององค์การบริหารส่วนตำบลหนองจอกดังต่อไปนี้ เป็นเขตควบคุมการเลี้ยงหรือปล่อยสุนัข และแมว

-๒-

๖.๑ ให้พื้นที่ต่อไปนี้เป็นเขตห้ามเลี้ยงหรือปล่อยสุนัข และแมวโดยเด็ดขาด ดังนี้   
 ๖.๑.๑ สถานที่หรือทางสาธารณะ เป็นเขตห้ามเลี้ยงหรือปล่อยสุนัขและแมว อย่างเด็ดขาด   
 ๖.๑.๒. สถานที่ท่องเที่ยว   
 ๖.๑.๓ วัด โรงเรียน สถานที่ราชการ   
 ๖.๒ ให้พื้นที่ต่อไปนี้เป็นเขตห้ามเลี้ยงหรือปล่อยสุนัข และแมวเกินจำนวนที่กำหนด ดังนี้   
 ๖.๒.๑ พื้นที่ในเขตความรับผิดชอบขององค์การบริหารส่วนตำบลหนองจอก   
เป็นเขตห้าม เลี้ยงหรือปล่อยสุนัขเกิน จำนวน ๑๐ ตัว ต่อจำนวน ๑ ครัวเรือน   
 ๖.๒.๒ พื้นที่ในเขตความรับผิดชอบองค์การบริหารส่วนตำบลหนองจอก   
เป็นเขตห้ามเลี้ยง หรือปล่อยแมวเกิน จำนวน ๑๐ ตัว ต่อจำนวน ๑ ครัวเรือน

กรณีที่ต้องการเลี้ยงเกินกว่าจำนวนที่กำหนด ต้องได้รับอนุญาตจากเจ้าพนักงานท้องถิ่น

๖.๓ ให้พื้นที่ในเขตองค์การบริหารส่วนตำบลหนองจอกทั้งหมดเป็นเขตที่การเลี้ยงหรือปล่อย สุนัขและแมวต้องอยู่ภายใต้มาตรการ ดังนี้   
 ๖.๓.๑ การขึ้นทะเบียนสุนัขและแมว   
 (๑) ให้เจ้าของสุนัข และแมวดำเนินการขึ้นทะเบียนสุนัข และแมวทุกตัวที่อยู่ใน ครอบครองต่อองค์การบริหารส่วนตำบลหนองจอก และรับบัตรประจำตัวสุนัขและแมว หรือสัญลักษณ์หรือวิธีการ อื่นใด ตามแบบที่องค์การบริหารส่วนตำบลหนองจอกกำหนด   
 (๑) หากเจ้าของสุนัข และแมวต้องการมอบ สละการครอบครองหรือเปลี่ยนแปลงสิทธิ การเป็นเจ้าของให้แก่บุคคลอื่น ต้องแจ้งต่อองค์การบริหารส่วนตำบลหนองจอก ภายใน   
๓๐ วัน   
 (๓) ในกรณีที่มีสุนัข และแมวเกิดใหม่ ให้เจ้าของสุนัข และแมวดำเนินการขึ้นทะเบียน ภายใน ๓๐ วัน และต้องจัดการให้สุนัขและแมวนั้นได้รับการฉีดวัคซีนโรคพิษสุนัขบ้า

(๔) กรณีที่เจ้าของนำสุนัข และแมวที่อยู่ในครอบครองย้ายออกนอกเขตองค์การบริหารส่วนตำบลหนองจอกโดยถาวร หรือสุนัขและแมวที่อยู่ในครอบครองตาย เจ้าของสุนัขและแมว  
ต้องดำเนินการแจ้ง ให้องค์การบริหารส่วนตำบลหนองจอก ทราบภายใน ๓๐ วัน นับแต่มีการย้ายสุนัขและแมว ออกนอกเขตองค์การบริหารส่วนตำบลโดยถาวร หรือวันที่สุนัขและแมวตาย

๖.๓.๒ การป้องกันและควบคุมโรคพิษสุนัขบ้า   
 (๑) เจ้าของสุนัข และแมว ต้องจัดการให้สุนัข และแมวทุกตัวได้รับการฉีดวัคซีนจาก สัตวแพทย์ หรือผู้ได้รับมอบหมายเป็นหนังสือจากสัตวแพทย์ หรือผู้ประกอบการบำบัดโรคสัตว์ โดยการฉีดวัคซีน ครั้งแรกเมื่อสุนัขและแมวนั้นมีอายุตั้งแต่สองเดือนขึ้นไปแต่ไม่เกินสี่เดือน และต้องจัดการให้ได้รับการฉีดวัคซีนครั้งต่อไป ตามระยะเวลาที่กำหนดในใบรับรองการฉีดวัคซีน

-๓-  
 (๒) หากเจ้าของสุนัข และแมวพบเห็นอาการ หรือสงสัยว่าสุนัขและแมวในครอบครอง มีอาการของโรคพิษสุนัขบ้าให้กักสุนัข และแมวไว้ และแจ้งต่อองค์การบริหารส่วนตำบลหนองจอกภายในยี่สิบสี่ ชั่วโมง เพื่อประโยชน์ในการควบคุมโรค   
 (๓) ในกรณีที่เกิดการระบาดของโรคพิษสุนัขบ้าในพื้นที่ตามประกาศ  
เขตกำหนดโรค ระบาดชั่วคราว ให้เจ้าของสุนัข และแมวทำการควบคุมสุนัขและแมวไว้ ณ สถานที่เลี้ยง จนกว่าจะสิ้นระยะเวลา ตามประกาศ

๖.๓.๓ การควบคุมด้านสุขลักษณะ   
 (๑) เจ้าของสุนัขและแมว ต้องจัดสถานที่เลี้ยงสุนัข และแมว ให้เหมาะสม และดูแลสถานที่เลี้ยงให้สะอาดถูกสุขลักษณะอยู่เสมอ   
 (๓) เจ้าของสุนัขและแมว ต้องควบคุมดูแลสุนัขและแมว มิให้ก่อเหตุเดือดร้อนรำคาญหรือเป็นอันตรายต่อผู้อยู่อาศัยใกล้เคียง   
 ๖.๓.๔ การควบคุมเมื่อนำสุนัข และแมวออกนอกสถานที่เลี้ยงสัตว์   
 (๑) เพื่อประโยชน์ในการตรวจสอบของเจ้าพนักงานตามกฎหมายว่าด้วยการสาธารณสุข ให้เจ้าของสุนัข และแมวพกบัตร หรือติดเครื่องหมายประจำตัวสุนัข และแมว และต้องมีการควบคุมดูแลมิให้ก่อเหตุเดือดร้อนรำคาญหรือเป็นอันตรายต่อบุคคลอื่น   
 (๒) เจ้าของสุนัขและแมว ต้องจัดการมูลสัตว์หรือของเสียอันเกิดจากสุนัขและแมว ในสถานที่หรือทางสาธารณะ หรือสถานที่อื่นใดให้ถูกสุขลักษณะโดยทันที

ข้อ ๗ ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามพระราชบัญญัติสาธารณสุข พ.ศ.๒๕๓๕ และที่แก้ไขเพิ่มเติม

บทเฉพาะกาล

ข้อ ๘ ให้เจ้าของสุนัข และแมว ตามข้อ ๖(๖.๒) ก่อนวันที่ข้อบัญญัตินี้ใช้บังคับ ให้สามารถเลี้ยงสุนัข และแมวต่อไปได้ โดยไม่ขัดหรือแย้งกับข้อบัญญัตินี้ ในการนี้ให้เจ้าของสุนัข และแมว แจ้งจำนวนสุนัขและแมวกับทางองค์การบริหารส่วนตำบลหนองจอก ทราบภายใน ๙๐ วัน และต้องควบคุมจำนวนสุนัขและแมวไม่เกินจำนวนที่แจ้งไว้

ประกาศ ณ วันที่….…. เดือน……………………………… พ.ศ ๒๕๖๒

เห็นชอบ (ลงชื่อ)

( นางศรุดา อินทะนิน)

นายกองค์การบริหารส่วนตำบลหนองจอก

(ลงชื่อ)

( นายอานนท์ พร้อมเพรียง )

นายอำเภอท่ายาง